虛白
作者：趙蕃
朝代：宋

paragraphs: 陳君作齋舍，謚之以虛白。
惟虛白故生，此義無二說。
人言莊周愚，我愛莊周達。
東坡老仙翁，出語世津栰。
亦嘗爲虛白，是乃道所集。
莊蘇一等人，夫子蓋三益。
惟虛定何虛，而室又何室。
是取此蘧廬，而謂無一物。
鑑明塵垢去，水靜鬢眉出。
是中可觀妙，無但充遊息。
何當過夫君，相與以終日。
賓主兩嗒焉，不言而目擊。